SL Uradni list Evropske unije L 47/26

IZVEDBENI SKLEP KOMISIJE (EU) 2015/279

z dne 19. februarja 2015

o odobritvi sončne strehe za polnjenje akumulatorja Asola kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,

ob upoštevanju naslednjega:

(1) Dobavitelj Asola Technologies GmbH (v nadaljnjem besedilu: vložnik) je 12. februarja 2014 predložil vlogo za odobritev sončne strehe za polnjenje akumulatorja Asola kot inovativne tehnologije. Popolnost vloge je bila ocenjena v skladu s členom 4 Izvedbene uredbe Komisije (EU) št. 725/2011 (2). Komisija je ugotovila, da v izvirniku vloge manjkajo nekateri pomembni podatki, in vložnika pozvala, naj vlogo dopolni. Vložnik je zahtevane podatke predložil 28. maja 2014. Ugotovljeno je bilo, da je vloga popolna, in obdobje, ki ga ima Komisija na voljo za oceno vloge, je začelo teči na dan po uradnem prejemu popolnih podatkov, tj. 29. maja 2014.

(2) Vloga je bila ocenjena v skladu s členom 12 Uredbe (ES) št. 443/2009, Izvedbeno uredbo (EU) št. 725/2011 in tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 (v nadaljnjem besedilu: tehnične smernice) (3).

(3) Vloga se nanaša na sončno streho za polnjenje akumulatorja Asola. Sončno streho tvori fotonapetostni (FN) panel, ki je nameščen na streho vozila. Fotonapetostni panel pretvarja energijo iz okolice v električno energijo, ki se prek regulatorja napetosti shrani v akumulator v vozilu. Komisija ugotavlja, da informacije iz vloge dokazujejo, da so pogoji in merila iz člena 12 Uredbe (ES) št. 443/2009 ter členov 2 in 4 Izvedbene uredbe (EU) št. 725/2011 izpolnjeni.

(4) Vložnik je dokazal, da sistem sončne strehe za polnjenje akumulatorja, kot je opisan v tej vlogi, ni presegel 3 % novih osebnih vozil, registriranih v referenčnem letu 2009.

(5) Za določitev prihranka emisij CO2, ki ga bo omogočila inovativna tehnologija, ko bo vgrajena v vozilo, je treba opredeliti osnovno vozilo, s katerim bi bilo treba primerjati učinkovitost vozila, opremljenega z inovativno tehnologijo, kot je določeno v členih 5 in 8 Izvedbene uredbe (EU) št. 725/2011. Komisija ugotavlja, da bi osnovno vozilo moralo biti varianta vozila, ki je enaka vozilu, opremljenemu z ekološko inovacijo, v vseh pogledih razen sončne strehe in, kjer je to primerno, dodatnega akumulatorja ter drugih naprav, potrebnih posebej za pretvorbo sončne energije v električno energijo in njeno skladiščenje. Za novo različico vozila, v katero je vgrajen strešni sončni panel, bi moralo biti osnovno vozilo tisto, kjer je strešni sončni panel izklopljen in se upošteva razlika v masi zaradi namestitve sončne strehe.

(6) Vložnik je zagotovil metodologijo za preskušanje zmanjšanja emisij CO2, ki vključuje formule, utemeljene na tehničnih smernicah, ki zadevajo sončno streho za polnjenje akumulatorja. Komisija meni, da bi moralo biti razvidno tudi, v kolikšni meri se izboljša celotna poraba energije vozila glede na njegovo prevozno funkcijo v primerjavi s porabo energije za delovanje naprav, ki so namenjene za povečanje udobja voznika ali potnikov.

(7) Pri ugotavljanju prihrankov je treba upoštevati tudi kapaciteto enega samega akumulatorja v vozilu ali prisotnost dodatnega akumulatorja, ki je namenjen izključno shranjevanju električne energije, ki jo proizvede sončna streha.

(8) Komisija ugotavlja, da se bodo z metodologijo za preskušanje zagotovili preverljivi, ponovljivi in primerljivi rezultati ter da se bodo realno prikazale koristi inovativne tehnologije v zvezi z emisijami CO2 s pomembno statistično značilnostjo v skladu s členom 6 Izvedbene uredbe (EU) št. 725/2011.

(9) Glede na navedeno Komisija ugotavlja, da je vložnik zadovoljivo dokazal, da je inovativna tehnologija dosegla zmanjšanje emisij za najmanj 1 g CO2/km.

(10) Ker v homologacijskem preskusu emisij CO2 iz Uredbe (ES) št. 715/2007 Evropskega parlamenta in Sveta (4) in Uredbe Komisije (ES) št. 692/2008 (5) nista upoštevani prisotnost sončne strehe in dodatna energija, ki jo zagotavlja ta tehnologija, se Komisija strinja, da standardni preskusni ciklus ne zadeva sončne strehe za polnjenje akumulatorja Asola. Komisija ugotavlja, da je poročilo o preverjanju pripravila družba TÜV SÜD Auto Service GmbH, ki je neodvisen in priglašen organ, ter da so v poročilu potrjene ugotovitve, navedene v vlogi.

(11) Glede na navedeno Komisija ugotavlja, da odobritvi zadevne inovativne tehnologije ni treba ugovarjati.

(12) Glede na to, da je predlagana metodologija za določitev prihrankov emisij CO2 v zvezi s sončno streho Asola v vseh bistvenih elementih podobna tisti, odobreni z Izvedbenim sklepom Komisije 2014/806/EU (6), Komisija meni, da je primerno za zagotovitev usklajenega pristopa določiti, da se metodologija preskušanja iz navedenega sklepa uporablja tudi za sončno streho Asola.

(13) Vsak proizvajalec, ki želi izkoristiti ugodnosti, povezane z zmanjšanjem njegovih povprečnih specifičnih emisij CO2, da bi izpolnil svoj cilj glede specifičnih emisij s prihranki CO2 zaradi uporabe inovativne tehnologije, odobrene s tem sklepom, bi se moral v vlogi za pridobitev certifikata o ES-homologaciji za zadevna vozila v skladu s členom 11(1) Izvedbene uredbe (EU) št. 725/2011 sklicevati na ta sklep.

(14) Za namene določanja splošne kode ekološke inovacije, ki se uporablja v zadevnih homologacijskih dokumentih v skladu s prilogami I, VIII in IX k Direktivi 2007/46/ES, bi bilo treba določiti posamično kodo, ki se uporablja za inovativno tehnologijo, odobreno s tem izvedbenim sklepom.

(15) Obdobje za oceno inovativne tehnologije iz člena 10(2) Izvedbene uredbe (EU) št. 725/2011 bo kmalu poteklo. Zato je primerno, da izvedbeni sklep začne veljati čim prej –

SPREJELA NASLEDNJI SKLEP:

Člen 1

1. Sončna streha za polnjenje akumulatorja Asola, ki je namenjena uporabi v vozilih kategorije M1, se odobri kot inovativna tehnologija v smislu člena 12 Uredbe (ES) št. 443/2009.

2. Zmanjšanje emisij CO2 zaradi uporabe sončne strehe za polnjenje akumulatorja Asola iz odstavka 1 se določi z metodologijo iz Priloge k Izvedbenemu sklepu 2014/806/EU.

3. Posamična koda ekološke inovacije, ki se vnese v homologacijsko dokumentacijo, ki se uporablja za inovativno tehnologijo, odobreno s tem izvedbenim sklepom, je „11“.

Člen 2

Ta sklep začne veljati sedmi dan po njegovi objavi v Uradnem listu Evropske unije.

V Bruslju, 19. februarja 2015 Za Komisijo Predsednik Jean-Claude JUNCKER

(1) UL L 140, 5.6.2009, str. 1.

(2) Izvedbena uredba Komisije (EU) št. 725/2011 z dne 25. julija 2011 o uvedbi postopka za odobritev in certificiranje inovativnih tehnologij za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 194, 26.7.2011, str. 19).

(3) http://ec.europa.eu/clima/policies/transport/vehicles/cars/docs/guidelines_en.pdf (različica iz februarja 2013)

(4) Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).

(5) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(6) Izvedbeni sklep Komisije 2014/806/EU z dne 18. novembra 2014 o odobritvi sončne strehe za polnjenje akumulatorja Webasto kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 332, 19.11.2014, str. 34).